NaiveNeuron/SloPal huggingface dataset:
Sabo, Michal, poslanec NR SR (2023-12-13):
Ďakujem za slovo, pán predsedajúci. Aj tebe, Števo, za tvoj ďalší odborný príspevok. A vďaka aj za to, že si reflektoval na to včerajšie vystúpenie ministra Kamenického. Ja som mu tiež tak súkromne poďakoval za to, že tu bol a že reagoval na nás, aj keď teda je to zvláštna olympijská disciplína ďakovať za to, že obhajuje svoj vlastný zákon. Mňa úprimne trošku hrklo, keď mi pán minister vo svojom vystúpení povedal, že so mnou súhlasí vo všetkom, a to citujem, lebo tak akože uznajte, keď minister financií zo SMER-u v pléne Národnej rady povie opozičnému poslancovi, že s ním súhlasí vo všetkom, tak tiež by ste spozorneli. Aby som bol teda konkrétny, tak pán minister so mnou súhlasil, že musíme rýchlo zatepľovať budovy, že musíme rýchlo vymieňať okná, že musíme rýchlo inštalovať tepelné čerpadlá, že musíme rýchlo podporovať obnoviteľné zdroje energie, lebo práve to je spôsob, ako zvyšovať energetickú efektivitu, to je to adresné riešenie, o ktorom stále rozprávame, namiesto plošného dotovania energií. No len to všetko sa mohlo diať počas vlády ´Robert Fico I, Robert Fico II, Robert Fico III´, tak teda my minimálne v Progresívnom Slovensku budeme naozaj veľmi pozorne sledovať, že ako to pôjde konkrétne vláde ´Robert Fico IV´, či teda bude táto vláda súhlasiť s opozičným poslancom aj naďalej, lebo popravde akože zdroje na to máme, hej? Ja zavše môžem spomenúť napríklad modernizačný fond, v ktorom máme nateraz štyri miliardy eur do konca roku 2030. A spomínam to preto, lebo kým v Českej republike prvú výzvu modernizačného fondu vyhlásili v apríli 2021, tak na Slovensku až koncom júla 2022. Výsledkom tejto našej pomalosti je to, že časť peňazí vlastne zjedla inflácia, kým ležali dlhé-dlhé roky v skrini na ministerstve hospodárstva a životného prostredia. Všetky tieto peniaze potrebujeme čím skôr dostať do ekonomiky, čím skôr dostať do domácností, čím skôr dostať do firiem a otvárať nové podnikateľské príležitosti aj zlepšovať životné prostredie.
Sulík, Richard, predseda NR SR (2011-03-31):
Ďakujeme. S faktickými poznámkami sa prihlásili štyria poslanci. Uzatváram možnosť, piati poslanci. A čo, nemáte kartičku, či, aha, dobre. Piati poslanci. Uzatváram možnosť. A poslanec Bugár má slovo.
Kuffa, Štefan, poslanec NR SR (2014-06-27):
Ďakujem za slovo. Aj pani predsedajúca sa teší, aká búrlivá debata sa strhla, a ďakujem kolegom, že reagovali na predkladateľa. No, ale tak aspoň naozaj je tu záujem. Mýtny systém je, je predražený. Ja si tak, pozrite sa, ja keď sa tak zamýšľam ako nad tou skutočnosťou, Nemecko má tú infraštruktúru úplne inú. Naozaj má sieť diaľnic vybudovanú, dá sa povedať, perfektnú sieť diaľnic. Stále ju dorábajú aj dopracúvajú, a tam nemáte nijaký mýtny systém, pán kolega, žiaden. Žiaden poplatok, nijakú nálepku nemusíte mať. Dokonca nie sú obmedzené, nie je obmedzená rýchlosť okrem úsekov na diaľniciach, kde je limitovaná táto rýchlosť, ale môžte ísť aj 200 po diaľnici. Hej? Ale tak, samozrejme, majú aj tie diaľnice, aj ten systém majú vybudovaný. Čo priniesol náš mýtny systém? Máme roztrieskané cesty II. a III. triedy. Všetko je rozmlátené. Všetko je rozmlátené, hej. Však dobre, však robili sa s tým poriadky, ale však treba vybudovať, dobudovať konečne diaľnicu do Košíc. Však to je úplne trápne, naša krajina jak sa trápi. My nie sme schopní spojiť dve mestá, východ so západom. Však aspoň túto jednu naozaj diaľnicu. Potom, samozrejme, treba tie rýchlostné komunikácie dobudovať. Tie cesty my máme úplne v dezolátnom stave. Ak by ste, pani podpredsedníčka, prišli na východné Slovensko a išli po tých bočných cestách, tak to by ste išli dvadsiatkou alebo tridsiatkou, nie preto, že je tam napísaná, ale sú tam také diery, také sú tam jamy. To sa nedá ani prejsť. My máme naozaj tú sieť ciest veľmi zlú. A deti, aby chodili na tie výlety, nie každá rodina, tuná kolegovi chcem povedať, má na to, aby zaplatila za ten školský výlet, čo aj keď je to aj 5 eur navyše, a toto by mohlo pomôcť.
P. Frešo, poslanec: (2007-04-13):
(Poslanec znova zapína zvukový záznam z osobne prineseného prístroja, z ktorého zaznie nasledujúci text.) „Budú môcť štátne firmy si vedieť zúčtovať úplatky, keď to poviem takto?“ „Pozrite sa, hovoríme o netradičných, netradičných formách predaja. Tieto netradičné formy skutočne fungujú, to, to by sme, to by sme klamali, keby sme nepotvrdili tento fakt. Ale ja si myslím, že aj toto je ošetriteľné aj v štátnych podnikoch. Len to musí byť niekde evidované. A ja sa vás opýtam, ako môže ten súkromník, ktorý má dodržiavať takisto zákony tejto republiky, má dodržiavať účtovnú osnovu, má dodržiavať daňový systém – akým spôsobom on vygeneruje tie čierne peniaze, ktoré idú na tú netradičnú formu obchodovania?!“ (Potlesk v sále, rečník pokračuje vo svojom vystúpení.) Ďakujem pekne, pán predsedajúci. Ešte na margo raz poviem, je to na verejných internetových stránkach nielen spomínaného týždenníka, ale aj na ďalších a myslím si, že by to mali počuť aj páni poslanci, aby sme teda hovorili k meritu veci.
B. Bugár, podpredseda NR SR: (2003-12-03):
(Hlasovanie.) Prítomných 125 poslancov, za návrh hlasovalo 124, zdržal sa hlasovania 1. Konštatujem, že sme schválili vládny návrh zákona, ktorým sa mení zákon č. 105/2002 Z. z. o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 až 1945 . Ďakujem, pán spravodajca. Vážené pani poslankyne, chvíľku počkáme, kým začne fungovať náhradná karta. Už funguje, ďakujem. vládnom návrhu zákona,  ktorým sa mení a dopĺňa zákon č. 154/2001 Z. z.  o prokurátoroch a právnych čakateľoch prokuratúry v znení zákona č. 669/2002 Z. z. (tlač 353). Prosím pána spoločného spravodajcu Vlastimila Ondrejku, aby uvádzal jednotlivé hlasovania. Nech sa páči, pán poslanec. V. Ondrejka, poslanec: Vážený pán podpredseda, pretože v spoločnej správe ani v rozprave neodzneli žiadne pozmeňujúce návrhy alebo procesné návrhy, dajte hlasovať o postúpení návrhu zákona do tretieho čítania.
Pčolinský, Peter, podpredseda NR SR (2023-06-28):
No, ale to nemyslíte vážne, to sa robí na konci.
Pamula, Peter, poslanec NR SR (2018-02-09):
Ďakujem za slovo. Pán kolega Krajniak, neberte to v zlom, čo som povedal, ale ja, ja naozaj, ja oceňujem to, že ste na to pripravený, že ste možno v tejto, v tomto parlamente jeden z odborníkov na problematiku zbraní alebo, alebo zbraňových systémov. Ale ja nie som odborník a ja sa viem vyjadriť ako bežný občan, ako poslanec, ako politik, ako člen politickej strany, v akom smere to je potrebné. Ale naozaj táto diskusia by nemala byť verejná. Táto diskusia by mala byť naozaj za zatvorenými dverami. A pán kolega Dostál povedal, že to, že vláda, hej, a či, či zvolení a kontrola a tieto veci. Ja súhlasím, pán kolega Dostál, ale viete, sú veci, tak ako povedal Števo Zelník, že jednoducho bežný občan by nemal sa zaoberať a nemal by byť zaťažovaný takouto problematikou. To všetko by malo byť za zatvorenými dvermi. Mali by sme, mali by sme to riešiť vysoko odborne. Naozaj ja, ja, keby ste ma zobrali na desať strelníc a by sme tam dva týždne strávili pri tých, pri tých bojových transportéroch, tak mohol by som svoj subjektívny pocit dať. Ale vo vojne to je možno niečo iné. Možnože niekedy ten samopal je lepší ako guľomet. Možno niekedy krátka zbraň je lepšia ako dlhá zbraň, ja to neviem posúdiť. Ja len to chcem povedať, že naozaj, táto diskusia v tejto Národnej rade nie je dôstojná. Nechcem, nechcem spochybňovať, že ste ju zvolali, lebo možnože ste nemali inú možnosť, ale, ale naozaj, my sa k tomu vieme vyjadriť len takto, ako som povedal, politicky. Ďakujem veľmi pekne.
B. Bugár, podpredseda NR SR: (2004-10-21):
Vážené panie poslankyne, vážení páni poslanci, končím hodinu otázok a vyhlasujem prestávku do 15.10 hodiny. A potom začneme prerokúvaním ďalších zákonov. Ako prvý príde na rad vrátený zákon pánom prezidentom o environmentálnom fonde, a potom budeme pokračovať tak, ako to máme v programe, ktorý sme odsúhlasili. Takže do 15.10 hodiny prestávka. (Prestávka.) (Po prestávke.)
Ondruš, Branislav, poslanec NR SR (2010-10-14):
Ďakujem, pán predsedajúci. Pani poslankyňa, ja len chcem na margo toho, čo ste povedali, vás upozorniť, že to nebola naša vláda, ktorá stanovila výšku rodičovského príspevku na tých 164,22 eura, ale to je výška rodičovského príspevku, ktorý stanovila predchádzajúca vláda, vláda Mikuláša Dzurindu. Výška rodičovského príspevku, ktorý stanovila naša vláda, je výška 256 eur, to je tá, ktorú vaša vláda navrhuje zlikvidovať a znížiť na 190 eur. Takže takto presne vyzerá prístup k určeniu výšky rodičovského príspevku. Ďakujem.
Šípošová, Janka, poslankyňa NR SR (2015-12-15):
Ďakujem za slovo. Pán poslanec Novotný, no je to naozaj veľmi frustrujúce a demotivujúce prednášať námietky a výhrady v tomto pléne, keď viete, že ich vlastne nikto nepočúva. Ja som pred pár dňami, keď som pristupovala k pultíku v rozprave, tak som schytala takú ironickú poznámku, že či idem na povinnú jazdu. To znamená, že nikomu, alebo teda mnohým tu ani nenapadne, že poslanec, ktorý vlastne reprezentuje svojich voličov, nie je tu sám za seba, môže mať iný názor alebo aspoň iný pohľad na tú istú vec. A zmyslom rozpravy, si myslím, má byť vysvetliť si, prečo to vidíme inakšie. Ak to tak nie je, tak buď je tento systém chorý, alebo je tu nadkritické množstvo ľudí, ktorí nerozumejú parlamentnému systému a nerozumejú – čomu? Svojej práci? Po skončení, teda pred chvíľou, zdravotníckeho výboru sa ma opýtal pán kolega poslanec SMER-u, že prečo nemôžem zahlasovať za tento zákon. No môžem. Zahlasujte za pripomienku prezidenta a možno bude to hlasovanie potom inakšie vyzerať, to konečné. A ešte, pán podpredseda Číž, ja si nemyslím, že by ste mali usmerňovať verejnosť, či má, alebo nemá zatlieskať, keď vyjadrujú svoj názor. Sú tu. Je to verejné zasadnutie, tak prečo nie. Správali sa úplne slušne. Ďakujem za slovo.
Laššáková, Jana, podpredsedníčka NR SR (2014-07-11):
Na vystúpenie pána poslanca nie sú faktické poznámky. Vyhlasujem rozpravu za skončenú. Pán guvernér, chcete reagovať? Áno, nech sa páči, máte slovo.
Pčolinský, Peter, podpredseda NR SR (2022-12-08):
Ďakujem. Na vaše vystúpenie šesť faktických poznámok. S prvou faktickou pán poslanec Suja.
Blanár, Juraj, podpredseda NR SR (2021-03-16):
Uzatváram a vyhlasujem teda všeobecnú rozpravu za uzavretú. Teraz chcem sa spýtať, pani podpredsedníčka... áno, má záujem o záverečné slovo, tak jej udeľujem slovo. Nech sa páči.
T. Cabaj, podpredseda NR SR: (2010-01-20):
Slovo má pán poslanec Kužma, pripraví sa pán predseda výboru Halecký.
Galek, Karol, poslanec NR SR (2017-04-06):
Pán Richter, váš príhovor ste zakončili tvrdením, že nám hľadíte do očí, ale zatiaľ ste hľadeli iba do papiera, ktorý vám evidentne niekto napísal. Ja som čakal, že vo svojom príhovore vyvrátite všetky alebo aspoň časť tých vecí, ktoré tu Natália prezentovala dve a pol hodiny. Ale vy ste ich namiesto toho obhajovali. Vy ste obhajovali všetky tie zverstvá, ktoré sa udiali v Čistom dni. Toto je pre mňa nepochopiteľné. Ja sa pýtam, pán minister, čo kryjete alebo koho kryjete. Dneska sme sa to nedozvedeli, zrejme sa to ani tak skoro nedozvieme, ale ja som síce liberál, ale pomôžem si jedným príslovím: Božie mlyny melú pomaly, ale isto. Ďakujem.
Paška, Pavol, predseda NR SR (2013-02-14):
Vážené pani poslankyne, vážení páni poslanci, dovoľte, aby som využil svoje právo predsedu Národnej rady a vystúpil ešte pred tým, ako navrhovatelia uvedú tento návrh, aj preto, že pred necelými dvoma rokmi som vtedy ako predseda najsilnejšieho opozičného klubu SMER-u – sociálnej demokracie, ktorý vtedy disponoval 62 hlasmi, trávil tu na tomto mieste desiatky a desiatky minút a snažil som sa vtedy z pohľadu opozície požiadať vtedajšiu vládnu moc tých istých ľudí, ktorí dnes podávajú tento politicky nezmyselný návrh na obžalobu pána prezidenta, aby jednoducho rešpektovali ústavu, aby rešpektovali možné riziká vyplývajúce z násilného nekomunikovaného a politicky orientovaného rozhodovania a zmien či už v zákone o rokovacom poriadku, alebo potom aj v spôsobe voľby, a najmä úpravu súvisiacich noriem, ako bol volebný poriadok. Dámy a páni, vôbec ma neteší, že tu dnes musím stáť, a zhrniem to do veľmi jednoduchého politického posolstva: Toto sa nemalo stať. Je to politický zásah do fungovania nášho, ešte stále krehkého a krátko budovaného, demokratického systému, ktorý paradoxne narúša a zasahuje všetkých nás, ktorí dnes pre občanov na Slovensku reprezentujeme moc alebo názorovú opozíciu a rozmanitosť. Chcem, aby sme si dnes pripomenuli, pretože je niekedy lepšie trikrát počuť a vidieť to, čo sa dialo pred necelými dvoma rokmi počas vlády tých, ktorí dnes podávajú politicky, ale aj ústavnoprávne nezmyselný návrh na žalobu na pána prezidenta. Tých istých, ktorí dnes kričia hlasno o obhajobe demokracie, tých istých, ktorí nemali v tom období žiadny problém zlomiť všetko to, čo sa krehko za uplynulé roky budovalo. Vôbec by som sa tomu nečudoval, a je to možno také symbolické, ak je pravdou, že predkladateľom je pán poslanec Poliačik, tomu by som ešte rozumel a stranám ako SaS, ako pán Sulík, ktorý vtedy účinkoval v hlavnej úlohe tohto paškvilu a tejto frašky, a o chvíľu to uvidíte, to je fajn. Ale vy, predstavitelia štandardných politických strán, ľudia, ktorí ste sa významným spôsobom podieľali na budovaní Slovenska, aj prosperity, aj politického systému, že ste sa nechali natiahnuť do takéhoto aktu, tomu nerozumiem. A ak naozaj tým hlavným hovorcom má byť človek, ktorý obhajuje heroín a používanie drog, je to hanba! (Potlesk.) Nuž ale poďme si pripomenúť, čo sa tu dialo, a tá moja ambícia nebude vôbec robiť siahodlhé ústavnoprávne analýzy, to prenechám renomovaným právnikom, ale pokúsim sa rozdeliť celú tú tému na dve základné oblasti, pretože tak boli aj vami naexponované. Tá jedna je výrazne politická alebo politizujúca a tá druhá, bohužiaľ, vážne ústavnoprávna, ako keby len vytvárala dojem. Ale na to sme si zvykli aj pred dvoma rokmi, keď ste pána Čentéša vraj legitímne a demokraticky zvolili. (Reakcie z pléna.) Takže poďme najprv si pripomenúť, čo sa dialo v Národnej rade vtedy, keď tento problém vznikol. Poprosím techniku. (Inštalovanie audiovizuálnej prezentácie. Reakcie z pléna vyjadrujúce nesúhlas s prezentáciou.) Páni, veď to je archív, to nie je nahraté v štúdiu Universal, to bolo tu v tejto Národnej rade. (Reakcie z pléna.) Poprosím, poprosím vás. Poprosím.
P. Hrušovský, predseda NR SR: (2005-07-06):
Páni poslanci, prosím, prezentujme sa. (Prezentácia.) Konštatujem, že Národná rada Slovenskej republiky je uznášaniaschopná. Otváram rokovanie 46. schôdze Národnej rady Slovenskej republiky. Chcem vás informovať, že na schôdzi budú overovateľmi poslanci Jozef Heriban a Ľubica Navrátilová. Ich náhradníkmi poslanci Zoltán Horváth a Jozef Hrdlička. O ospravedlnenie svojej neúčasti na dnešnom rokovacom dni požiadala pani poslankyňa Bollová a pani poslankyňa Štrofová, ďalej pán poslanec Mikuš. Páni poslanci, pristúpime teraz k schvaľovaniu programu 46. schôdze Národnej rady Slovenskej republiky. Návrh programu vám bol rozdaný do lavíc. Pýtam sa, či má niekto návrh na zmenu alebo doplnenie navrhnutého programu 46. schôdze. Konštatujem, že nie. Pristúpime teraz k hlasovaniu o programe ako o celku. Prosím, páni poslanci, prezentujme sa a hlasujme o návrhu programu 46. schôdze. Hlasujeme. (Hlasovanie.) 86 prítomných, 83 za návrh, 1 sa zdržal, 2 nehlasovali. Národná rada Slovenskej republiky program 46. schôdze schválila. Pristúpime teraz k rokovaniu o prvom bode programu, o vládnom návrhu ústavného zákona, ktorým sa mení a dopĺňa Ústava Slovenskej republiky v znení neskorších predpisov (tlač 1207). Vládny návrh ústavného zákona ste dostali ako tlač 1207. Návrh na jeho pridelenie na prerokovanie výborom máte v rozhodnutí 1215. Poprosím teraz podpredsedu vlády Slovenskej republiky a ministra spravodlivosti Daniela Lipšica, aby z poverenia vlády v Národnej rade Slovenskej republiky uviedol a odôvodnil návrh ústavného zákona. Nech sa páči, pán podpredseda.
B. Bugár, podpredseda NR SR: (2005-10-26):
(Hlasovanie.) Prítomných 133 poslancov, za 126, proti 1, zdržali sa 3 a 3 nehlasovali. Konštatujem, že uznesenie sme schválili. Prosím teraz pána poslanca Pásztora, aby uviedol jednotlivé návrhy hlasovaní k vládnemu návrhu zákona, ktorým sa mení a dopĺňa zákon Národnej rady Slovenskej republiky č. 300/1993 Zb. o mene a priezvisku, tlač 1338. Nech sa páči.
Figeľ, Ján, 1. podpredseda vlády a minister dopravy, výstavby a regionálneho rozvoja SR (2011-05-19):
Ďakujem veľmi pekne. Vážený pán poslanec, ctená snemovňa, no očakávam od toho jedným slovom rozvoj, rozvoj cestovného ruchu, ktorý je možno nedoceňovaným, ale veľmi aj perspektívnym z hľadiska mnohých, mnohých faktorov. Ak sa pozrieme do okolia, vidíme, že sme súčasťou strednej Európy, kde cestovný ruch je oveľa vitálnejší, viditeľnejší, prínosnejší pre miestny alebo celoštátny rozvoj, samozrejme, regionálny v tom. Znamená to výraznejšiu mieru zamestnanosti, príjmov, rastu ekonomiky alebo HDP. A k tomuto má smerovať, samozrejme, aj tento krok, ktorý, ako znie v otázke, je prvým, a to je tiež také prelomové, strategickým dokumentom agentúry, ktorý bo predložený na rokovanie vlády, pričom agentúra samotná má 15 rokov existencie. Jedným z cieľov, ktorý je predložený v tomto dokumente, bolo a je otvoriť aj diskusiu na úrovni vlády vo vzťahu k cestovnému ruchu, k jeho značnej ekonomickej, ale doposiaľ nevyužitej rezerve hlavne vo vzťahu k rozvoju zamestnanosti a regiónov a opodstatnenej potreby vyššej podpory zo strany štátu a tým pádom aj spoločnosti. V čom sa líši táto stratégia od predchádzajúcich marketingových stratégií Slovenskej agentúry cestovného ruchu, v troch bodoch by som asi uviedol. Po prvé, je podložená podstatne vyššou mierou objektivizácie, teda presnosti alebo precíznosti údajov, ako tomu bolo doteraz, myslím, hlavne vďaka doteraz najrozsiahlejšej marketingovej analýze trhov, ktorá bola realizovaná v posledných rokoch 2009 až 2010. Po druhé, pomenúva reálnu situáciu cestovného ruchu na Slovensku ako východisko pre aktivity i možnosti národného marketingu cestovného ruchu z pozície agentúry, teda aj dovnútra štátu pre domáci cestovný ruch, aj pre medzinárodné prostredie, pre zahraničný cestovný ruch. Toto pomenovanie ide cez také línie, ako sú podložené ciele veľmi precíznymi argumentmi, pozitívne a negatívne alebo silné a slabé stránky, faktory vplývajúce na výsledný efekt činnosti agentúry stojace v rámci cestovného ruchu, ale aj mimo cestovného ruchu. No a po tretie, pre Slovenskú agentúru cestovného ruchu je táto stratégia skutočným kontinuálnym plánom práce alebo činnosti pre obdobie rokov 2011 až 2013. Je verejne kontrolovateľným a nielen formálnym materiálom, ako tomu bolo v minulosti, keď sa často realizovali záujmy len podmienené ad hoc záujmami niektorých skupín. V tomto materiáli Slovenská agentúra cestovného ruchu si stanovuje kvalitatívne i kvantitatívne ciele na roky 2011, 2012 a 2013, ktoré chce dosiahnuť systémovým prístupom a profesionálnou činnosťou pri maximálnom využití svojich personálnych i finančných zdrojov, ktorými momentálne disponuje. Slovensko podľa mňa má naozaj tento potenciál nateraz nevyužitý, bol ako keby na vedľajšej koľaji. A toto chceme zmeniť práve tým, že sa dostáva do centra záujmov aj vlády a, verím, aj parlamentu, keďže aj tu je vytvorená osobitná komisia pre cestovný ruch. Ďakujem pekne.
Hort, Milan, podpredseda NR SR (2011-03-24):
Ďakujem. Pán spravodajca, chcete sa vyjadriť k rozprave? (Reakcia spravodajcu.) Nie. Prerušujem rokovanie o tomto bode programu. Budeme pokračovať v prerušenom rokovaní o vládnom návrhu zákona, ktorým sa mení a dopĺňa zákon č. 190/2003 Z. z. o strelných zbraniach a strelive a o zmene a doplnení niektorých zákonov v znení neskorších predpisov a dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov . Je to tlač 116. Rokovanie o tomto bode sme prerušili na 12. schôdzi v druhom čítaní po rozprave. Prosím navrhovateľa pána ministra vnútra Daniela Lipšica, aj spoločného spravodajcu Martina Pada, aby zaujali miesto určené pre nich. A o slovo sa prihlásil pán minister Daniel Lipšic. Nech sa páči.
Šeliga, Juraj, podpredseda NR SR (2021-03-31):
Pán poslanec Takáč s reakciou, nech sa páči.
Bagačka, Michal, poslanec NR SR (2017-12-05):
Ja takisto, keďže časová tieseň, a rád, rád by som bol vystúpil, takže určite v druhom čítaní sa vyjadrím aj ja. Ďakujem.
Bernaťák, Tibor, poslanec NR SR (2016-11-29):
Vážený pán predsedajúci, vážené pani poslankyne, páni poslanci, za skupinu poslancov predkladám v druhom čítaní návrh zákona, ktorým sa mení a dopĺňa zákon č. 308/1991 Zb. o slobode náboženskej viery a postavení cirkví a náboženských spoločností v znení neskorších predpisov. Cirkvi a náboženské spoločnosti môžu v Slovenskej republike slobodne pôsobiť, pričom štát obmedzuje ich pôsobenie jedine rešpektovaním právneho poriadku. Registráciou získava náboženský subjekt veľmi veľké množstvo výhod, môže žiadať o finančné príspevky, príspevky na platové náležitosti svojich duchovných cirkevných ústredí, na prevádzku škôl, na vyučovanie náboženstva, a preto štát má legitímne právo určiť registračné podmienky, ktoré spĺňajú náboženské subjekty, ktorých vieru vyznáva nie zanedbateľný počet občanov Slovenskej republiky. Ako už bolo uvedené aj v prvom čítaní, uvedené registračné podmienky neznamenajú obmedzenie náboženskej slobody, pretože základné ľudské práva majú, v súlade s Ústavou Slovenskej republiky a medzinárodnými záväzkami sú zaručené všetkým bez rozdielu. Cieľom je eliminovať špekulatívne registrácie údajných cirkví a náboženských spoločností s hlavným cieľom registrácie získania finančných prostriedkov. Predložený návrh zákona v nadväznosti na sledovaný cieľ vo svojich ustanoveniach zvyšuje pre registráciu cirkví alebo náboženskej spoločnosti minimálny počet plnoletých členov cirkví alebo náboženských spoločností z 20 000 na 50 000 členov. Ako to bolo už v prvom čítaní spomínané, vraj riešime problém, ktorý nie je. Podľa nášho názoru problém môže vzniknúť a z tohto dôvodu predkladáme tento návrh. A samozrejme, poprosím vás teda aj o podporu tohto návrhu. Ďakujem.
Krajkovič, Mikuláš, poslanec NR SR (2018-03-14):
O ostatných bodoch žiadal pán poslanec Fecko hlasovať spoločne. Z týchto bodov však nemôžeme dať hlasovať o bodoch 1, 4 a 34, nakoľko boli schválené body 3, 4 a 10 zo spoločnej správy. Preto, prosím, dajte hlasovať spoločne o bodoch 3, 5, 8 až 24, 26 až 33.
Fecko, Martin, poslanec NR SR (2019-03-26):
Ďakujem pekne. Žiadam Národnú radu Slovenskej republiky o zaradenie nového bodu do programu tejto schôdze, v ktorom pani Matečná, ministerka pôdohospodárstva a rozvoja vidieka, podá informáciu, ako sa vysporiadala a riešila požiadavky nespokojných agropodnikateľov združených v iniciatíve poľnohospodárov. Odôvodnenie: Od leta 2018 je časť agropodnikateľov v uliciach našich miest a obcí a protesty pokračujú aj v tomto roku. Pridávajú sa k nim aj ďalšie profesné združenia, lesníci, geodeti a ďalší protest je plánovaný na piatok tohto týždňa pred Úradom vlády. My poslanci a poslankyne Národnej rady ako zástupcovia našich občanov mali by sme vedieť ako sa s týmto problémom vysporiadava naše ministerstvo pôdohospodárstva rozvoja vidieka. Ďakujem.
Grendel, Gábor, podpredseda NR SR (2023-06-27):
Nevyrušujte, prosím, pán poslanca.
Bugár, Béla, podpredseda NR SR (2019-09-18):
Procedurálny návrh, samozrejme, môžte a nemusíte odôvodniť, ale dôvodom sú pracovné zaneprázdnenosti. To je jedna vec. A druhá vec, samozrejme, a bola aj požiadavka. Takže vyhoveli sme požiadavke a Národná rada to odsúhlasila. Zbytočne ukazujete na pána Poliačika. Ten sa neozval, vy ste sa ozvali. (Povedané so smiechom.) Takže, pán poslanec... (Reakcia z pléna.) Čo, žaludi? (Smiech v sále.) Pán poslanec Kubánek, takže prosím vás, v prvom čítaní aby ste uviedli hlasovanie o návrhu poslancov Kéryho a Nemkyho na vydanie zákona, ktorým sa mení a dopĺňa... (Ruch v sále a reakcie z pléna.) Páni! ... a dopĺňa zákon č. 180/2014 Z. z. o podmienkach výkonu volebného práva (tlač 1579). (Hlasovanie o návrhu poslancov Národnej rady Slovenskej republiky Mariána Kéryho a Martina Nemkyho na vydanie zákona, ktorým sa mení a dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov , tlač 1579.)
B. Bugár, podpredseda NR SR: (2004-12-02):
Otváram rozpravu. Konštatujem, že som dostal jednu písomnú prihlášku pána poslanca Patakyho, ktorý tu však nie je. Preto sa pýtam, či sa hlási niekto ústne do rozpravy. Pán poslanec Blanár. Končím možnosť sa prihlásiť ústne do rozpravy. Pán poslanec, nech sa páči, máte slovo.
T. Cabaj, podpredseda NR SR: (2009-09-09):
Panie poslankyne, páni poslanci, pristúpime k ďalšiemu bodu schváleného programu, a to je prvé čítanie o vládnom návrhu zákona o ochranných známkach . Vládny návrh zákona je pod tlačou 1173. Návrh na jeho pridelenie na prerokovanie výborom je v rozhodnutí predsedu Národnej rady 1213. Opäť poprosím pani ministerku spravodlivosti a podpredsedníčku vlády pani Vieru Petríkovú, aby nám aj tento vládny návrh zákona uviedla. Nech sa páči, máte slovo.
Mesterová, Zuzana, poslankyňa NR SR (2024-02-07):
Ďakujem pekne za slovo, pán predsedajúci. Pani poslankyňa Luščíková vo svojom príspevku otvorila ďalšiu oblasť, ku ktorej pra... na praktických prípadoch poukázala na to, že koho práva budú skutočne touto novelou poškodené a o ktorých poškodeniach len tak pseudo tu hovoríme, keď hovoríme, že je potrebné tento návrh zákona schváliť. Áno, tu budú tí malí podnikatelia, o ktorých už dlhodobo vieme, že majú problém získať financie za poskytnuté svoje služby od veľkých dodávateľov, a keď im robia subdodávateľa napríklad, a na toto táto vláda nemyslí a v zásade asi jej to je jedno, však my vieme, že pán minister má bližšie k veľkým hráčom a veľkým firmám ako k malým podnikateľom, ako je pán Kočner a nová štátna tajomníčka naňho napojená a zase nedostávame odpovede, takže čo sa čudujeme, že čo týmto návrhom zákona sledujú, však to už za tie tri týždne nám tu je všetkým jasné, už len čakáme, kedy to doklepú, už sa tým vlastne ani netaja. Ďakujem.
Puci, Robert, poslanec NR SR (2018-12-04):
Pán predsedajúci, dajte, prosím, hlasovať o návrhu zákona ako o celku s odporúčaním gestorského výboru schváliť.
Drucker, Tomáš, poslanec NR SR (2023-10-25):
Sľubujem. (Potlesk.)
Bugár, Béla, podpredseda NR SR (2011-07-07):
Pán poslanec Poliačik... Pardon, pán poslanec Jarjabek. Pán poslanec Poliačik, až potom procedurálny. Nech sa páči.
Grendel, Gábor, podpredseda NR SR (2023-02-10):
Otváram všeobecnú rozpravu, do ktorej som nedostal žiadnu písomnú prihlášku. Pýtam sa, či sa chce niekto prihlásiť do rozpravy ústne. Končím možnosť prihlásiť sa ústne do rozpravy. V rozprave vystúpia pán poslanec Eduard Kočiš a po ňom ešte pán poslanec Vladimír Ledecký. Nech sa páči, pán poslanec Kočiš, máte slovo.
Hort, Milan, podpredseda NR SR (2011-02-10):
Ďakujem pekne, pán podpredseda vlády. Čas určený na hodinu otázok uplynul, končím tento bod programu. Vyhlasujem päťminútovú prestávku, budú nasledovať potom písomné odpovede členov vlády v rámci interpelácií a potom interpelácie poslancov. O päť minút budeme pokračovať. (Krátka prestávka.) (Po prestávke.) Nasledujú písomné odpovede členov vlády Slovenskej republiky na interpelácie poslancov Národnej rady Slovenskej republiky písomne podané predsedovi Národnej rady Slovenskej republiky , ktoré sú pod tlačou 196. Z dôvodu prehľadnosti prosím poslancov, aby pri svojom vystúpení uviedli číslo, pod ktorým sa odpoveď člena vlády v tlači 196 nachádza. Otváram rozpravu. Písomne sa do rozpravy neprihlásil nikto, a preto sa pýtam, kto sa hlási do rozpravy ústne. Pán poslanec Blanár ako jediný. Uzatváram možnosť prihlásiť sa do rozpravy ústne. Pán poslanec, nech sa páči. (Reakcia poslanca.) Takže nejedná sa o prihlásenie sa do tohto bodu. Pán poslanec chce podať interpeláciu. Vzhľadom na to, že okrem neho sa nehlásil nikto, vyhlasujem rozpravu k tomuto bodu za skončenú. Prerušujem o tomto bode programu rokovanie. A otváram teraz bod interpelácie poslancov . Chcem vám dať do pozornosti § 129 ods. 1 a 2 zákona o rokovacom poriadku, ktorý upravuje charakter tohto ústavného inštitútu. Ďalej chcem pripomenúť, že podľa zákona o rokovacom poriadku ústne prednesenie interpelácie nezbavuje poslanca povinnosti odovzdať svoju interpeláciu písomne predsedovi Národnej rady Slovenskej republiky. Písomne som do bodu Interpelácie nedostal žiadnu prihlášku, a preto sa pýtam, či sa do interpelácií ústne niekto z poslancov hlási. Pán poslanec Juraj Blanár ako jediný. Uzatváram možnosť prihlásiť sa ústnou formou a slovo má pán poslanec Blanár. Nech sa páči.
B. Bugár, podpredseda NR SR: (2004-03-10):
Nech sa páči, pani poslankyňa, máte slovo. D. Dubovská, poslankyňa: Ďakujem, pán predsedajúci, za slovo. Dovoľte mi reagovať na  niektoré časti toho, čo môj predrečník rozprával. V prvom rade hovoril veľa, mal veľmi zaujímavú reč, a to mi trošku pripomenulo tie pekné prejavy z rokov 1989, ale ak sa budeme rozprávať o predkoch, o histórii, je veľmi dôležité si uvedomiť jednu dôležitú vec. Identitu. Našu identitu, ktorú sme si zatiaľ v znakoch neidentifikovali, nedefinovali a nezakotvili nikde, ani v zákone. Možno práve táto vec by nám pomohla do budúcnosti aj definovať náš národ, našu históriu a lepšie ju vnímať a vážiť si ju a chrániť a prezentovať. Lebo hovorilo sa síce o tom, že boli nejaké počiatky slovenského národa v Samovej ríši, ale keď už ide o to,  vyzerá to tak, že cirkev nám môže pomôcť zistiť, že tento národ tu osídľoval územie už kedysi dávno predtým. Treba povedať v zahraničnej politike, že naozaj je veľmi dôležité pre výkon zahraničnej politiky, aby veľvyslanci a tí, ktorí pracujú v zahraničí, mali dostatočné sociálne zabezpečenie, finančné zdroje, aby táto mohla byť dostatočne aktívna, aby mohla byť naša zahraničná politika dôstojná, partnerská, korektná, ale aj silná, aby sme si obhájili vždy svoj štát. Je tiež veľmi dôležité, keď ste spomínali konflikty a prípravu na konflikty, ja si myslím, že je dôležité, aby sme prispeli a pripravovali sa na stabilizáciu a na mier. Čo treba ešte povedať k zahraničnej politike. Máme geopolitických partnerov a treba byť diplomatický a vyberať si teda, akým spôsobom ku ktorej krajine pristupujeme, ale treba hľadať partnerov pre nás výhodných, výhodnejších a naozaj mať stanovené...
Blanár, Juraj, podpredseda NR SR (2023-06-14):
Teraz opäť pán poslanec Naď prepustil svoje poradie pánovi poslancovi Svrčkovi, Svrčekovi, pardon, ktorému udeľujem slovo, a po ňom vystúpi pán poslanec Naď. Nech sa páči, pán poslanec Svrček.
Laurenčík, Milan, podpredseda NR SR (2020-04-20):
Pán predseda Kremský.
Blanár, Juraj, podpredseda NR SR (2023-06-23):
Teraz udeľujem slovo pani poslankyne Jane Žitňanskej, jedinej prihlásenej ústne do rozpravy, nech sa páči.
Szőllős, Ján, poslanec NR SR (2023-02-17):
Stále mi to nefunguje, ale skúsim vedľa. (Spravodajca ukázal na miesto určené pre spravodajcov.) Vážený pán predseda, v rozprave k prezidentkou vrátenému zákonu vystúpili dvaja poslanci, pričom bol predložený jeden pozmeňujúci návrh. V zmysle § 83 ods. 4 rokovacieho poriadku dajte, prosím, najprv hlasovať o skrátení lehoty.
Bugár, Béla, podpredseda NR SR (2019-09-11):
Ďakujem za slovo. No ja sa čudujem. Pán kolega, keď ste vystúpili, hovorili ste o tom, že práve kvôli infringementu by sme mali poslať tento návrh zákona do Bruselu na notifikáciu. Po prvé, nikdy, ani predtým, ani teraz nikdy infringement a nejaké výhrady, nakoľko sú, v úvodzovkách, dôverného charakteru, nikdy sa to nedávalo poslancom. Po druhé, keď počúvam tu, že zvrchovaný parlament. No niektorí asi majú schizofréniu. A práve zvrchovaný parlament prijme návrh, za ktorým stojí ministerstvo, a predpokladám, že všetko, čo potrebujeme chrániť, týmto zákonom aj splníme. A musím vám povedať jednu vec. Ja tu počúvam poslancov, ktorí hovoria, že musíme mať silný nástroj na ochranu prírody. Pán kolega Simon bol ministrom dvakrát, teda pôdohospodárstva, pol roka bol ministrom aj životného prostredia, aj pôdohospodárstva a dobre vie, čo to je bojovať medzi lesníkmi a ochranármi, čo to je byť medzi vlastníkmi a užívateľmi. Takže, páni kolegovia, tí, ktorí to kritizujete, musím povedať, že prvýkrát v živote Slovenskej republiky sa pripravil zákon na ochranu prírody. A to vedel pripraviť len človek, ktorý má gule, prepáčte, musím to takto povedať. Lebo kritizovať všecko sa dá. Ani ty, pán minister bývalý, ani ty si nepredložil žiadny takýto zákon a ani predchádzajúci ministri pred ministrom Sólymosom takýto zákon nedali. On bol ochotný bojovať, vyrokovať a tuto máte výsledok.
Šeliga, Juraj, podpredseda NR SR (2020-09-16):
Prosím, prezentujme sa a hlasujme. (Hlasovanie.) Prítomných 132 poslancov, za 105, proti nikto, zdržali sa 7 poslanci, nehlasovali 20 poslanci. Konštatujem, že Národná rada sa uzniesla, že tento návrh zákona prerokuje v druhom čítaní. Nech sa páči, pán spravodajca, výbory.
Kamenický, Ladislav, minister financií SR (2024-09-11):
Ďakujem. Cieľom vládneho návrhu zákona, ktorým sa mení a dopĺňa zákon o spotrebnej dani z tabakových výrobkov, je zavedenie zdanenia náplní do elektronických cigariet, nikotínových vrecúšok a iných nikotínových výrobkov. Zavedenie zdanenia žuvacieho tabaku, šňupavého tabaku. Zavedenie zdaňovania týchto nových výrobkov od 1. 2. 2025 s pokračovaním daňového kalendára od 1. 2. 2027. Zavedenie označovania nových výrobkov kontrolnou známkou a stanovenie lehoty dopredaja neoznačených výrobkov, zavedenie novej kontrolnej známky s menším rozmerom 16 x 32 mm, najmä z dôvodu označovania malých alebo atypických balení týchto výrobkov. Pokračovanie daňového kalendára pre cigarety, cigary, cigarky, tabak a bezdymové tabakové výrobky, tu chcem upozorniť, že ideme na preskáčku, že dva roky a dva roky, ale je to vždy posunuté o jeden rok, aby aj štátna mincovňa dokázala reagovať na vytlačenie kontrolných známok. Očakávaný príjem rozpočtu v roku ´25 je zatiaľ len na nové výrobky 15 mil. euro, v roku ´26 126 mil., ´27 180 mil. eur, jedná sa, samozrejme, o jeden z balíka konsolidačných opatrení. Toľko zatiaľ na úvod a teším sa na diskusiu.
Mičovský, Ján, poslanec NR SR (2012-06-27):
Ďakujem za slovo. Neviem, či sa, Tóno, na mňa nenahneváš, ja teraz zverejním jeden náš nedávny rozhovor, myslím, že úmysel ma vedie dobrý. Zavolal som ťa na kávu s tým, že sa ti mám ospravedlniť. A ty ani nevieš, za čo to malo byť. Ja som ti to povedal. Ty si ma pred tromi rokmi, keď som ťa teda vôbec osobne nepoznal, raz oslovil telefonicky, aby som prišiel do Bratislavy a aby som skúsil tú lesnícku rebéliu preniesť aj tu na námestie, lebo bolo by dobre, keby takíto ľudia sa stretávali. Ja som to tak akože voľajako zamotkal, že asi nemám čas, ale skutočný dôvod bol ten, že som si povedal, čo ja budem robiť nejaké cirkusy s nejakým šašom Hlinom, veď ja proste mám svoju úroveň a ja to riešim inakšie. Takže som sa ti ospravedlnil, pretože medzitým sa stalo to, že som ťa stretol osobne a že ťa spoznávam tu v tejto sále zákonnosti a že čím ťa viac počúvam, tým menej si myslím, že vedľa mňa sedí nejaký šašo, niekto, kto by tu dokonca ani nemal byť, ale že tu vedľa mňa sedí človek, si myslím, ktorý má svoju hĺbku a ktorý všetko to, čo robí, robil a čo hovorí, myslí veľmi, veľmi vážne, ja to cítim. A ja si myslím, že to je vec, ktorá je senzačná a ktorá možno nie všetkým, ktorí tu sedia, je blízka, resp. nie každý disponuje tým, že to, čo hovorí, si aj myslí a to, čo si myslí, aj hovorí, a preto ak dneska zaznieva teraz diskusia o tom, či podpredseda má byť alebo nemá byť, tak si dovolím povedať, že je to možno trocha zbytočné. Oveľa dôležitejšie je, aby tu boli takí ľudia ako si ty, pretože sú svedomím nielen tejto snemovne, ale aj tohto národa. A potom už nebude dôležité, aké budú formálne, ale aké budú skutočné hodnoty. A ty ich predstavuješ. Ďakujem ti. (Potlesk.)
Glváč, Martin, podpredseda NR SR (2019-06-19):
Ďakujem. S reakciou pani poslankyňa Milanová. Nech sa páči.
Hrnčiar, Andrej, podpredseda NR SR (2016-05-19):
Ďakujem. Do rozpravy som nedostal žiadnu písomnú prihlášku, pýtam sa, či sa chce niekto prihlásiť do rozpravy ústne. Končím možnosť nahlásiť sa do rozpravy. Nech sa páči, pán poslanec Laurenčík.
Rafaj, Rafael, poslanec NR SR (2011-04-01):
Ďakujem pekne za slovo. Pán spravodajca, bohužiaľ, musím skonštatovať, že si veľmi zle plníte svoje povinnosti určené ako spravodajcovi, pretože nepočúvate to, čo ostatní kolegovia už tri dni rozprávajú, ale interpretujete to, čo vám prešlo cez váš názorový filter. Takže, ak dovolíte, zopakujem to opäť na záznam, to, čo uviedlo už ix kolegov vrátane mňa. Tento zákon je protiústavný, pán Dostál, v tom, že čl. 6 Ústavy Slovenskej republiky definuje jednoznačne, kto a čo je štátnym jazykom Slovenskej republiky a ním je jazyk slovenský. Čiže nijaký iný jazyk nemôže nahrádzať toto jeho postavenie, ktoré § 1 zákona o štátnom jazyku navyše definuje ako prednostné používanie pred ostatnými jazykmi. Ak nerozumiete veľmi tejto jednoduchej konštrukcii, ja neviem, čo robíte na mieste nielen poslanca, ale súčasne aj spravodajcu k tomuto dôležitému zákonu. Povedzte mi ďalej, ste známy z minulosti ako obhajca čechoslovakizmu. Ako to bolo, keď ste napadli, teda alebo spochybnili súčasnú Preambulu Ústavy Slovenskej republiky, ako to bolo tam uvedené? Kde tam boli uvedení konkrétne Slováci? Toto by ma zaujímalo. Potom prečo multietnické Maďarsko ide teraz meniť dokonca text preambuly, čo je univerzálny jazykový výraz, za akúsi národnú modlitbu k nejakému mýtu tisícročného kráľovstva, keď vieme, resp. štátnosti, keď vieme, že maďarská štátnosť začala v roku 1918. A tu by sme mohli hovoriť o iných príkladoch z írskej ústavy a z iných, kde sa bojíte, ale prosím vás, buďte objektívny aspoň, keď máte určenú funkciu spravodajcu. Pokiaľ sedíte v lavici, môžete byť neobjektívny, ja vám to neupieram.
Z. Kramplová, poslankyňa: (2010-06-10):
Ale dve poznámky. V roku 2008 v marci som prišla s návrhom o vytvorení krízového fondu, práve takého krízového fondu, ktorý by riešil tieto situácie, ktoré dnes nastali, ktoré by riešil situácie pre poľnohospodárov, ale aj pre obyvateľstvo. Vtedy to však bolo strašne smiešne mnohým novinárom, mnohým politikom. A dnes vidím, že skutočne táto cesta je jediná cesta, ktorá sa dá použiť, keď vzniknú takéto pohromy na Slovensku. A tie pohromy budú vznikať, raz to bude ľadovec, raz to bude potopa, záplava, raz to budú veľké suchá. Ale bez toho, aby sme mali pripravené finančné prostriedky v určitom krízovom alebo rezervnom fonde, ktoré budú môcť pokrývať takéto udalosti, myslím si, že ďalšia vláda bude ťažko vládnuť. Tento fond, samozrejme, sme začali pripravovať na ministerstve pôdohospodárstva. Po mojom odchode tím bol rozpustený a sa s tým skončilo. A v podstate už nič sa nevyriešilo. Čiže do pozornosti dávam vytvorenie krízového fondu alebo rezervného fondu pre takéto udalosti. Dávam do pozornosti koncepciu manažmentu dažďovej vody, ktorá je na Slovensku vypracovaná. Túto koncepciu vypracovali odborníci slovenskí, ktorí ju ponúkali štátnym orgánom a ktorí sa z nej vysmiali. Dnes sa ukazuje, že práve manažment dažďovej vody je ten, ktorý môže zabrániť tomu, aby pri záplavách boli také rozsiahle škody, ako sa to dnes udialo. A preto z tohto miesta chcem navrhnúť jedno opatrenie, ktorého, myslím si, v súčasnosti realizácia by bola vhodná, pretože sme na konci volebného obdobia a nikto nemôže povedať, že to človek chce určitým zneužiť. V pozmeňujúcom návrhu sa budem snažiť riešiť to, aby bola zakázaná politická reklama a práve peniaze, ktoré idú na politickú reklamu, aby sa stali základom pre tento rezervný alebo krízový fond. Dobre viete, že ľudia, občania politickú reklamu nepotrebujú. Túto politickú reklamu potrebujú politické strany a potrebujú ju médiá. Keď si spočítame, aké peniaze idú do politickej reklamy a odkiaľ sú na ne zdroje, pán minister, myslím si, veľmi by to v súčasnosti pomohlo občanom. A skutočne dávam návrh, aby tento zdroj financovania bol základom pre krízový fond. Predpokladám, že aj ľudia, ktorí dnes sú dennodenne ohlupovaní rôznymi spotmi, rôznou reklamou, si vyberajú politikov podľa toho, koľko majú v peňaženke, a podľa toho, ako sa politici správajú štyri roky, nie podľa toho, čo im tlačia do hlavy za posledný mesiac alebo za posledné dva týždne. Pán minister, predložím tento pozmeňujúci návrh. Ďakujem za pozornosť.
P. Hrušovský, predseda NR SR: (2003-06-27):
(Hlasovanie.) Prítomných je 143 poslancov, za 19, proti 87, zdržalo sa 36, nehlasoval 1. Body 2 a 3 zo spoločnej správy sme neschválili. Ďalší návrh.
Šedivcová, Viera, poslankyňa NR SR (2014-10-21):
Vážená pani predsedajúca, vážené kolegyne, kolegovia. Dovoľte predložiť návrh poslankýň Národnej rady Slovenskej republiky Viery Tomanovej, Viery Šedivcovej, Evy Hufkovej a Jany Vaľovej na vydanie zákona, ktorým sa mení a dopĺňa zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní v znení neskorších predpisov. Tento zákon zabezpečuje možnosť poskytovateľa sociálnych služieb v domove sociálnych služieb s celoročnou pobytovou službou, ktorý túto sociálnu službu poskytoval k 31. 12. 2013, prispôsobiť prevádzkovanie objektu tohto zariadenia reálnemu dopytu po sociálnej službe v domove sociálnych služieb s celoročným pobytom. Ide o potrebu zabezpečenia využiteľnosti už existujúcich miest v objekte zariadenia i možnosti prevádzkovania domova sociálnych služieb s celoročnou pobytovou formou už po uskutočnenej transformácií určitého počtu miest na sociálnu službu v špecializovanom zariadení alebo v zariadení pre seniorov, ak po vykonanej zmene reálny dopyt po sociálnych službách tohto druhu bude podliehať zmenám. Navrhovaná úprava má za následok možnosť vykonania registrácie domova sociálnych služieb s celoročnou pobytovou formou a to bez obmedzenia regulácie počtu miest v takomto domove sociálnych služieb za splnenia podmienok, ktoré sú stanovené v § 110 9v. V záujme jednoznačnej interpretácie právnej úpravy sa explicitne ustanovuje, ustanovuje nevzťahovanie regulácie počtu miest v domove sociálnych služieb s celoročnou pobytovou sociálnou službou, v ktorých sa poskytovala táto služba k 31. decembru 2013. Odstraňuje sa tak právna prekážka nezapísania takéhoto poskytovateľa sociálnej služby do registra poskytovateľov pre nedodržanie zákonom stanovej kapacity a nemožnosti začať poskytovať sociálnu službu v DSS-ke s celoročnou pobytovou službou. Ide o úpravu už existujúcich právnych vzťahov umožnením ich transformácie tak, aby sa chránili práva fyzických osôb odkázaných na sociálne služby. Ďakujem.
Simon, Zsolt, poslanec NR SR (2018-10-23):
Lucia, v plnej miere s tebou súhlasím. Musím povedať, že to, čo vládna koalícia tu predvádza aj s týmto návrhom od pána Madeja, je výsmechom občanov. Ja si pamätám, keď prezidentom bol Gašparovič, vtedy Fico urobil, presadzoval zmenu ústavy veľmi narýchlo a posilňoval pozíciu prezidenta. Keď tam nesedí prezident, ktorý mu ide po ruke, tak ho oslabuje. Ale nie je to normálne, ak vládna koalícia v tejto krajine, kam to dotiahla aj s Kočnerom, aj s Bašternákom, aj s ostatnými, ide, prehlasovala, že bojuje proti extrémizmu, a dnes sa ide verejne spojiť SMER, SNS a MOST – HÍD s fašistami, aby presadil takúto zásadnú zmenu ústavy. Je to o princípoch a je to dehonestácia tejto snemovne, že takýmto pokútnym spôsobom ideme meniť deľbu moci. A tie dvojičky, o tom ani slovo. To doteraz táto vládna koalícia tajila. A ten spôsob, procedúra, akým tu ideme a robíme, a kde nás vládna koalícia takýmto spôsobom tlačí, je absolútna, absolútny prejav arogancie a ja práve preto musím povedať, že, pán minister, ak máte štrp..., štrpku, štipku hrdosti, tak povedzte, že ten návrh od pána kolegu Madeja je nesúci na to, aby ná..., táto snemovňa prijala. Ďakujem.
Žiga, Peter, podpredseda NR SR (2024-09-17):
Prezentujme sa a hlasujme. (Hlasovanie.) 141 prítomných, 78 za, 10 proti, 50 sa zdržalo, 3 nehlasovali. Návrh sme schválili. Sme v treťom čítaní . Otváram rozpravu v rámci tretieho čítania. Pýtam sa, či sa chce niekto do rozpravy prihlásiť. Nie je tomu tak, končím možnosť prihlásiť sa do rozpravy a vyhlasujem rozpravu za skončenú. Pristúpime k hlasovaniu o návrhu zákona ako o celku. Pán spoločný spravodajca, prosím, uveďte odporúčanie gestorského výboru.
Kollár, Boris, predseda NR SR (2021-10-27):
Vážené panie poslankyne, vážení páni poslanci, pokračujeme v prerušenom rokovaní. (Ruch v sále.) Skôr, ako pristúpime k hlasovaniu o prerokovaných bodoch programu, chcem vás... (Neutíchajúci ruch v sále.) Prosím, utíšte sa v sále! Chcem vás informovať, že ministerka spravodlivosti z dôvodu zahraničnej pracovnej cesty požiadala o prerokovanie tlače 636 vo štvrtok 28. októbra 2021 po bode interpelácie poslancov. Je na zahraničnej návšteve vo Francúzsku. Preto v mene troch poslaneckých klubov, za OĽANO, SME RODINA, SaS, podávam návrh na prerokovanie tlače 636 v termíne, ako som uviedol. Je to bod 70 schváleného programu. Je všeobecný súhlas? (Súhlasná reakcia z pléna.) Ďakujem. Uvedené sme schválili. Ďalej vás chcem informovať, že na základe uznesenia vlády bude podpredsedu vlády Štefana Holého na rokovaní schôdze Národnej rady zastupovať minister dopravy Andrej Doležal. Preto v mene troch poslaneckých klubov, za OĽANO, SME RODINA, SaS, podávam návrh na prerokovanie bodov 75 a 76 (tlače 688 a 689) po bode 15 (tlač 774). Je všeobecný súhlas? (Súhlasná reakcia z pléna.) Ďakujem pekne. Aj toto sme schválili. Pristúpime k hlasovaniu v druhom čítaní o vládnom návrhu zákona, ktorým sa mení a dopĺňa zákon č. 563/2009 Z. z. o správe daní (tlač 627), bod 82 schváleného programu. Dávam slovo spoločnému spravodajcovi z výboru pre financie a rozpočet poslancovi Petrovi Kremskému, aby hlasovanie uvádzal. (Ruch v sále a zaznievanie gongu.) [Hlasovanie o vládnom návrhu zákona, ktorým sa mení a dopĺňa zákon č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony , tlač 627.]
P. Paška, predseda NR SR: (2007-02-09):
Faktické poznámky na vaše vystúpenie nie sú. Končím možnosť prihlásiť sa s faktickou poznámkou. Končím rozpravu. Pýtam sa navrhovateľa, či sa chce ešte vyjadriť. Nech sa páči.
Hlina, Alojz, poslanec NR SR (2014-04-03):
Ďakujem veľmi pekne. Niekedy je fakt na zamyslenie, ako si niektorí ľudia fandia, že. Pán kolega, vy ma nenávidíte, kolega Martvoň, vy ma nenávidíte a čo sa mňa týka, vy ste mi úplne ukradnutý. Fakt, úplne ukradnutý. Moja sloboda je v tom, že sa stretávam s ľuďmi, s ktorými chcem. A tú si nikdy nedám zobrať. S vami by som sa nestretol dobrovoľne ani náhodou. K povedanému poviem v záverečnom slove ešte niektoré skutočnosti, ale naozaj, že 1. mája by možno bolo dobré urobiť protest. Nie taký, že kosák a kladivo, ale roxor a lopatu. Lebo vyzerá, že si to lajsnú, keď to poviem takýmto výrazom. Vyzerá, že sú schopní to urobiť. Vyzerá, že to urobia. Miliarda, na ministerstve dopravy o miliardách už upratovačky hovoria, pardon. Tam miliarda nie je peniaz. A ešte málo, ešte málo, ešte málo, ešte málo a na toho Fera, Jana, Joža nezostane. To je ten problém. Oni, vyzerá, že to risknú, že to urobia. A vtedy je naozaj protest 1. mája, nie kosák a kladivo sa tu predvádzať na námestí SNP. Nie, my tam budeme roxor a lopatu. Ďakujem.
Jasaň, Viliam, poslanec NR SR (2014-03-19):
Ďakujem pekne, pán predseda, v rozprave k predmetnému návrhu zákona v prvom čítaní vystúpili šiesti poslanci: pán Švejna, pani Jurinová, Brocka, Mihál, Kaník a Hlina a boli podané procedurálne návrhy poslancov Švejnu a Mihála. Dajte, prosím, hlasovať o podaných procedurálnych návrhoch. Po prvé, vrátiť návrh zákona navrhovateľovi na dopracovanie.
Viskupič, Marián, poslanec NR SR (2022-12-13):
Ďakujem pekne. Áno, Američania majú také dobré príslovie: žiadny obed nie je zadarmo, peniaze nerastú na stromoch. Všetky peniaze akoukoľvek formou požičané sa jedného dňa, samozrejme, musia vrátiť, a to je koniec koncov o tej dlhodobej udržateľnosti, to, čo sa tu snažíme vlastne aj výdavkovými limitmi riešiť, aby sme sa nezadlžovali nad mieru, ktorú vieme zvládnuť my, naše deti a naši vnuci. Ďakujem pekne.
Laššáková, Jana, podpredsedníčka NR SR (2014-07-02):
Na vystúpenie pána poslanca sú tri faktické poznámky. Končím možnosť prihlásiť sa s faktickými poznámkami. Nech sa páči, pán poslanec Kaník.